text: Saksestikker sigtes for grov vold
  26 november 2013 kl. 05.54
  Politiet har anholdt en 18-årig mand, der sigtes for grov vold, efter at en 21-årig mand er blevet stukket i øjet med en saks i Renbæk Statsfængsel i Sønderjylland.
  Det 21-årige offer er blevet bragt til Odense Universitetshospital.
  - Han skal opereres, men vi ved ikke, hvor alvorligt han er kommet til skade, siger vagtchef Ole Aamann fra Syd- og Sønderjyllands Politi til Ritzau.
  Overfaldet skete ved fængslets købmand, men hvad der gik forud, kan politiet endnu ikke sige.
  - Ingen af dem er specielt åbenmundede, og der er heller ingen vidner, der rigtig har set noget, forklarer vagtchefen, der afviser, at der kan være tale om et bandeopgør.
  Politiet har dog sikret sig noget videoovervågning og håber ad den vej at blive klogere på, hvad der førte til sammenstødet.
  Den 18-årige, som ifølge politiet stak med saksen, er blevet sigtet for grov vold.
  Den 18-årige mand fremstilles i grundlovsforhør i Retten i Sønderborg tirsdag kl. 14, oplyser lokalpolitiet i Tønder til Ritzau.
  Renbæk Statsfængsel er et åbent fængsel. Det ligger ved Skærbæk mellem Løgumkloster og Ribe.
  